ΠΑΟ Σαφράμπολη

Ο Ποδοσφαιρικός Αθλητικός Όμιλος Σαφράμπολη ήταν ποδοσφαιρικός σύλλογος με έδρα την ομώνυμη συνοικία της Νέας Ιωνίας. Ιδρύθηκε από πρόσφυγες προερχόμενους από την Σαφράμπολη της Μικρασίας. Το 1954 αναγνωρίστηκε επίσημα από την Ε.Π.Ο. και εντάχθηκε στα επίσημα πρωταθλήματα της Ε.Π.Σ. Αθηνών, ωστόσο όμως υπήρχε ως ανεπίσημο σωματείο από το 1945. Η Σαφράμπολη έγραψε την δικιά της ιστορία στο αθηναϊκό ποδόσφαιρο και έγινε γνωστή στο πανελλήνιο στις αρχές της δεκαετίας του 1960, όταν έφτασε ως τη  Β' Εθνική. Το 1967 συγχωνεύτηκε υποχρεωτικά με τον Π.Α.Ο. Καλογρέζας και από τη συγχώνευση δημιουργήθηκε ο Γ.Σ. Ίκαρος Νέας Ιωνίας.

Ιστορικό

Ίδρυση και ανοδική πορεία
Στις 28 Οκτωβρίου 1945, με την ευκαιρία της εθνικής επετείου, διοργανώθηκε στο γηπεδο της Ν. Ιωνίας ένας πανηγυρικός ποδοσφαιρικός αγώνας ανάμεσα στις μικτές ομάδες: "Επίσημοι" - "Ανεξάρτητοι". Την πρώτη ομάδα συγκρότησαν παίκτες από τα δύο αναγνωρισμένα από την προπολεμική περίοδο σωματεία της πόλης: Α.Ε. Νέας Ιωνίας και "Ένωσις Ελευθερουπόλεως" ενώ η δεύτερη συγκροτήθηκε από ποδοσφαιριστές των ανεξάρτητων σωματείων: "Ελπίς", "Νίκη Περισσού", "Καλογρέζα" και "Σαφράμπολις". Αυτή είναι η πρώτη φορά που αναφέρεται η ομάδα της Σαφράμπολης.  

Ο Π.Α.Ο. Σαφράμπολις αναγνωρίστηκε επίσημα από το Πρωτοδικείο το 1953 και το 1954 αναγνωρίστηκε επίσημα από την Ε.Π.Ο. με Αριθμό Μητρώου 511 και εντάχθηκε στη δύναμη της Ε.Π.Σ. Αθηνών, ξεκινώντας την επίσημη αγωνιστική του πορεία από το πρωτάθλημα της Δ΄ Κατηγορίας την περίοδο 1954-55. Ιδρυτικά στελέχη υπήρξαν οι: Γ. Καρακυριακόπουλος, Π. Τρίτας, Π. Σαμαράς, Ευαγγελίδης, Σ. Παπασταματίου, Θ. Τρανόπουλος, Χρ. Ινεμπολίδης, Γ. Σάντας, Μ. Τζανετάκης, Β. Χατζηγαβριήλ και Β. Κοτζαμπιγικίδης. Διατηρούσε γραφεία και εντευκτήριο στην οδό Σινώπης 71 στη Σαφράμπολη. Από το ξεκίνημά της η ομάδα είχε διαρκή ανοδική πορεία, με προπονητή το Θανάση Μυτιληναίο και παίκτες που αργότερα αγωνίστηκαν σε μεγαλύτερες ομάδες, όπως οι: Γιαλιτάκης (τερματοφύλακας), Μαυροφρύδης, Δαμάσκος, Κάντζος, Καράμπελας, Καρεκλίδης, Τερζής, Ιατρίδης, Ασβεστάς, Στογιανόπουλος, Παυλίδης, Αθανασίου, Τελλίδης, Ελευθεριάδης,Τσομπανάκης, Φραγκουλόπουλος, Δουρίδας κ.ά. 

1954-55: Πρωταθλήτρια του ομίλου της στη Δ΄ κατηγορία της Ε.Π.Σ. Αθηνών. Άνοδος στη Γ΄ κατηγορία.
1956-57: Πρωταθλήτρια Γ΄ κατηγορίας. Άνοδος στη Β2΄ κατηγορία. 
1957-58: Πρωταθλήτρια Β2΄ κατηγορίας. Άνοδος στη Β1΄ κατηγορία.
1958-59: Δευτεραθλήτρια Β1΄ κατηγορίας, ισόβαθμη με τον πρώτο Αττικό Κολωνού. Άνοδος στην Α2΄ κατηγορία
1960-61: Πρωταθλήτρια Α2΄ κατηγορίας. Άνοδος στην Α΄ κατηγορία. Έπειτα από ένα συγκλονιστικό πρωτάθλημα με 22 ομάδες, συγκέντρωσε 104 βαθμούς με τέρματα 89-38, ένα βαθμό περισσότερο από τις συμπολίτισσες Π.Α.Ο. Καλογρέζας και Α.Ε. Ελευθερούπολη.
1961-62: Δευτεραθλήτρια Α΄ κατηγορίας ΕΠΣΑ, πίσω από τον πρωταθλητή Ατρόμητο Αθηνών. Πρόκριση στην πρώτη φάση των 10 ομίλων του πρωταθλήματος ανόδου στην Α΄ Εθνική, που αποτελούσε την άτυπη ακόμα Β' Εθνική. Τερμάτισε στην 4η θέση του Α΄ Ομίλου Νότου, πίσω από τους Α.Σ. Ροδιακό, Ατρόμητο Αθηνών, Α.Ε. Ελευθερούπολη και μπροστά από τους Αθηναϊκό, Αστέρα Αθηνών, Διαγόρα Ρόδου και Παρροδιακό και κέρδισε την ιστορική άνοδο στην επίσημη πλέον και νεοσύστατη Β΄ Εθνική κατηγορία της επόμενης σεζόν.

Σε Β΄ και Γ΄ Εθνική
1962-63: Συμμετείχε στο πρώτο επίσημο πρωτάθλημα της Β' Εθνικής. Οι «Σαφραμπολίτες» κατέκτησαν την 9η θέση στον Α΄ Όμιλο με 58 βαθμούς, ενώ είχαν θετικό συντελεστή τερμάτων (44-32). Ωστόσο η ομάδα υποβιβάστηκε, καθώς τη χρονιά εκείνη μόνο οι 8 πρώτες ομάδες της κατάταξης διατηρήθηκαν στην κατηγορία.
1963-64: Δευτεραθλήτρια Α΄ Κατηγορίας ΕΠΣΑ, πίσω από τον Π.Α.Ο. Καλογρέζας. Επάνοδος στη Β΄ Εθνική
1964-65: Κατέλαβε την 11η θέση στον Α΄ Όμιλο της Β΄ Εθνικής με απολογισμό 10 νίκες, 8 ισοπαλίες και 12 ήττες. Εκείνη τη χρονιά κέρδισε εντός έδρας και τις 3 ομάδες της Πάτρας (Παναχαϊκή, Θύελλα και Πατραϊκό Ο.Φ.) αλλά και τον ισχυρό Παναιτωλικό, όμως και πάλι δεν απέφυγε τον υποβιβασμό. Υποβιβάστηκε στο πειραματικό πρωτάθλημα της Γ΄ Εθνικής.
1965-66: Τερμάτισε στη 2η θέση του Α΄ ομίλου της Γ΄ Εθνικής ισοβαθμώντας με τον πρώτο Εργοτέλη, με τον οποίο έπαιξε σε μπαράζ για την άνοδο. Ο αγώνας διεξήχθη στη Ρόδο και έληξε ισόπαλος με 0-0, αποτέλεσμα που ευνοούσε τον Εργοτέλη καθώς είχε καλύτερη διαφορά τερμάτων.
1966-67: Τερμάτισε στη 2η θέση του 1ου υποομίλου του Α΄ ομίλου της Γ΄ Εθνικής ισοβαθμώντας με τον πρώτο Αστέρα Ζωγράφου, από τον οποίο ηττήθηκε με 0-2 στην παράταση στον αγώνα μπαράζ στη Νέα Σμύρνη.
Καλοκαίρι 1967: Η δικτατορία επέβαλε τη συγχώνευση των Π.Α.Ο. Σαφράμπολης και Π.Α.Ο. Καλογρέζας, από την οποία δημιουργήθηκε ο Γ.Σ. Ίκαρος Νέας Ιωνίας.

Παραπομπές

Πηγές 

"Π.Α.Ο. Σαφραμπόλεως", εφ. "Αθλητική Ηχώ", 15/2/1957, σελ. 2.
gazzetta.gr: «Οι παλιές αγάπες πάνε στον παράδεισο»
Αρχείο RSSSF: Τα πρωταθλήματα Β' εθνικής 1962-63 και 1964-65

Αθλητικοί σύλλογοι Αθήνας
Ελληνικοί προσφυγικοί αθλητικοί σύλλογοι
Ιδρύσεις αθλητικών συλλόγων το 1945
Ανενεργές ποδοσφαιρικές ομάδες Ελλάδας
Νέα Ιωνία Αττικής